Verslag oor aardverhitting 'kode rooi vir die mensdom' | Maroela Media
As die wêreld nie hiérvoor skrik nie, sal hy waarskynlik nie vir énigiets skrik nie.
Waarna hier verwys word, is die klimaatverslag wat die Verenigde Nasies se klimaat-ondersoekgroep – bekend as die IPCC – pas gepubliseer het. Die verslag bevat 'n aantal ontstellende vooruitsigte oor die verwarming van ons planeet wat nog tot reusagtige probleme kan lei.
Kom ons kyk eers kortliks na die agtergrond. Die IPCC is in 1988 opgerig om wetenskaplike kennis en insig rakende 'n veranderende klimaat te skep en akademici se werk daaroor te koördineer.
In 2015 het 197 lande die Parys-akkoord gesluit. Daarmee het die wêreld homself verplig om die gemiddelde temperatuurstyging in die aarde se atmosfeer tot 'n maksimum van 2 grade Celsius (verkieslik 1,5 grade) te beperk, in vergelyking met voor-industriële temperature.
Om dit reg te kry moes die hoofoorsaak van die klimaatsverwarming – die uitstoot van kweekhuisgasse deur industrieë en moderne vervoermiddels (motors, vliegtuie, skepe) – aangepak word. Dis egter makliker gesê as gedaan, want dit is juis dáárdie industrieë en vervoermiddels wat verantwoordelik is vir ekonomiese vooruitgang, welvaart en miljoene werksgeleenthede.
Die Parys-akkoord is nietemin deur feitlik die hele wêreld – in teorie altans – aanvaar. Die enigste uitsondering was Donald Trump, Amerika se vorige president, wat sy land op 4 November 2020 aan die akkoord onttrek het.
Trump, 'n bekende ontkenner van mensgemaakte klimaatsverandering, se argument was dat die ooreenkoms die Amerikaanse ekonomie benadeel. Hy het onder meer beweer dat die idee van aardverwarming deur China ontwerp is om die mededingendheid van die Amerikaanse nywerheidswese te ondermyn.
Ná hom het sy opvolger, Joe Biden, Amerika weer tot die akkoord laat toetree.
Die IPCC-verslag bou op die Parys-akkoord voort. Maar, so sê die verslag, die doelstelling om die atmosfeer se temperatuurstyging tot 1,5 grade te beperk, is waarskynlik al klaar buite bereik.
Sedert 1850 het die gemiddelde globale temperatuur reeds met 1,1 grade gestyg. Die uitstoot van kweekhuisgasse, "wat sonder twyfel deur menslike aktiwiteite veroorsaak is", is die belangrikste oorsaak.
Selfs al word die uitstoot van kweekhuisgasse aansienlik beperk, kan die gemiddelde temperatuur teen 2040 steeds met 1,5 grade (vergeleke met 'n eeu tevore) styg, en selfs met 1,6 grade teen 2060. Dit is moontlik dat dit daarna kan stabiliseer.
In die ergste geval (wat dus nie seker is nie) kan die temperatuur teen die einde van dié eeu selfs met 4,5 grade styg. Die gevolge sal katastrofies wees: Oorstromings op plekke, droogtes en woestynvorming op ander plekke, digbevolkte streke wat skaars mense kan huisves met gevolglike grootskaalse migrasie, ernstige voedseltekorte, laagliggende streke (kusstede en eilande) wat deur die see verswelg word, ensovoorts.
As dié scenario bewaarheid word, kan die poolkappe smelt en die ysgrond (permafrost) van streke soos Siberië en Noord-Kanada verdwyn. Dit kan weer op sy beurt allerlei gasse in die atmosfeer loslaat, wat die proses nog verder kan versnel.
António Guterres, die VN se sekretaris-generaal, het vandeesweek die verslag "kode rooi vir die mensdom" genoem.
Altesaam 234 wetenskaplikes van regoor die wêreld het aan die verslag help skryf. Hulle het drie jaar daaraan gewerk en onder meer 14 000 wetenskaplike studies in hul verslag verwerk.
Om die gevolgtrekkings, soos sommige ongelowiges doen, aan "histerie" en "paniek" toe te skryf, is om jou kop in die sand te steek. Dis swaargewigte wat wéét waarvan hulle praat – nie groen malletjies nie.
Om te sê, soos iemand vandeesweek gedoen het, dat die kommer oor mensgemaakte klimaatverandering nie deur wetenskaplike navorsing gesteun word nie, is feitelik verkeerd. Jy sal op baie vaste grond moet staan om die 234 wetenskaplikes se bevindings af te skryf.
'n Aspek wat in die verslag aandag kry, is die rol wat die vinnige toename in die wêreldbevolking speel. Kortpad gevat kom dit daarop neer dat die aarde nie sy huidige bevolking kan dra nie.
Die dringendheid van die verslag word in die uiterste weersomstandighede wat die wêreld tans op talle plekke ondervind, weerspieël. Yslike vure in Kalifornië, die weste van Kanada, die gebiede om die Middellandse See en in Oos-Siberië het al tienduisende hektaar bosse in vlamme verteer; selfs stede soos Athene word bedreig. Oorstromings het die suide van Nederland, die ooste van België en die weste van Duitsland geteister en miljarde se skade aangerig.
Nou wys wetenskaplikes daarop dat 'n mens versigtig moet wees om die huidige, uiterste weersomstandighede summier aan klimaatverwarming te koppel. Die "weer" is nie noodwendig dieselfde as "klimaat" nie. Dis waarom sommige oningeligte mense 'n koue dag, week of selfs maand as "bewys" teen klimaatsverwarming sal aangryp.
Eers wanneer jy weersverandering oor jare heen kan waarneem en kwantifiseer, kan jy dit aan klimaatsverandering koppel. Wat egter soos 'n paal bo water staan, is dat die verwarming van die aarde se temperatuur nie meer ontken kan word nie.
Terselfdertyd is dit waar dat Westerse ekonomieë, veral dié in Amerika en dan ook in Europa, reeds goed op pad is om hul verpligtings ingevolge die Parys-akkoord na te kom. Die grootste boosdoeners is tans China, Indië en – as jy sy beskeie rol in die wêreldekonomie in ag neem – Afrika.
Berigte in Europese koerante lui juis dat die Chinese media skaars aandag aan die IPCC-verslag gegee het. Dit ondanks die feit dat dié land verantwoordelik is vir 'n goeie derde van al die kweekhuisgasse wat die atmosfeer ingepomp word.
China besit byvoorbeeld meer as die helfte (sowat 'n duisend) van die aarde se steenkoolkragsentrales. Dít is een van die grootste faktore waarop die land se skouspelagtige ekonomiese groei ('n groeikoers van 8,5% word vanjaar verwag) gebaseer is.
Tog het die Chinese regering vandeesweek laat weet hy sien geen rede om sy klimaatbeleid te hersien nie.
As die wetenskaplikes reg het met hul gevolgtrekking dat kweekhuisgasse die groot oorsaak vir die klimaatverandering is, sal die mensdom sekere aanpassings móét maak. Industrieë sal "skoon" moet word om veel minder gasse te genereer. Binnebrandenjins vir motors sal met elektriese aandrywing vervang moet word. As "skoon" vliegtuie nie taamlik vinnig ontwerp word nie, sal vliegverkeer aan bande gelê moet word – noem maar op!
Dit gaan nog gróót rusies, ook tussen lande, veroorsaak. As die mensdom egter duursaam wil oorleef, sal hy nie soos wat dit tans gebeur, kan voortgaan nie.
Glo nie mens hoef nou al te skrik vir die inligting nie. Dit moet in gedagte gehou word dat seker 99% van die persone wat die besluite neem sonder enige vaardigheid sit, almal is net polities magtig. Geskiedenis het gewys dat politiek selde 'n praktiese bydrae kan maak of 'n probleem kon oplos anders as om 'n belasting op die probleem te hef. Wanneer alles prakties vergaan het, sal die regte persone na vore tree en die probleempie oplos.
Die mens produseer 'n klein persentasie CO2 in die atmosfeer, meeste kom van vulkane, diere, die see en natuurlike prosesse. CO2 is 'n natuurlike gas wat gebruik word in foto sintese.
The Great Global Warming Swindle – Full Documentary HD op youtube – verduidelik baie meer van die detail. Die mense is NIE die oorsaak van Global Warming nie, die mens is nie 'n PARASIET nie, die mens is die rede vir die skepping, en is aangestel om dit te bestuur.
Dis net nog 'n verskoning om vir die VN meer mag oor die nasies te gee. Selfde met COVID. Miskien is beide so gevaarlik soos hulle beweer, miskien nie. Ieder geval sit die ouens by die WGO en by die VN en lekkerkry oor hulle nou meer gesag het oor ons lewens.
Rede vir Covid en die inspuitings. Laat daal die mensgetalle. Nou kom seker klimaat grendeltyd.
Die maklikste aanpassing is tog sekerlik net om minder kinders te kry. Te veel mense heg te veel waarde aan n nageslag. "Either way" ek is aan die anderkant van 50, so dit klink nie na n "my" probleem nie. En aangesien ek genadiglik nie kinders het nie, pla dit my nog minder.